《中秋夜不见月》
宋代·孙复

长记去年中秋玩月出章堂，冰轮直可鉴毫芒。
是时家酿又新熟，呼童开席罗清觞。
纖埃不起零露下，对此陶陶乐未央。
自顾时逢尧舜世，上下清明无秽荒。
吁嗟今夕何不幸，正逢屏翳恣猖狂。
浮云左右争拥蔽，爱而不见涕沾裳。
嫦娥无语缩头何处坐，胡不开口走诉上帝旁。
立召飞廉举其职，驱除拥蔽扬清光。
莹然高照遥天外，免教万国如瞽空伥伥。

作者简介：（992—1057）晋州平阳人，字明复。举进士不第，遂退居泰山，研学《春秋》，世称泰山先生，石介等皆师事之，李迪以弟女妻之。范仲淹、富弼荐其经术，除秘书省校书郎、国子监直讲，召为迩英阁祗候说书。以讲说多异先儒，出为州县佐官。复召入，累迁殿中丞。有《春秋尊王发微》、《孙明复小集》等。